Karsten Lauritzen (V), 2012-01-17:
Med L 61 er der fremsat et lovforslag, hvormed regeringen ønsker at ændre den nuværende knivlov, således at overtrædelse af forbud mod at bære kniv i det offentlige rum ikke som udgangspunkt straffes med ubetinget frihedsstraf, men i stedet med bøde og under særlig skærpende omstændigheder med fængselsstraf op til 2 år, for så vidt angår førstegangstilfælde, medmindre der ligger skærpende omstændigheder til grund.
Lovgivningen er jo kommet til på den måde, at man har ændret den en række gange.
Den seneste ændring, som er meget omdiskuteret, var den i 2008, som skete på baggrund af en række grove knivoverfald og mord, bl.a. det meget omtalte mord på en italiensk turist på Nørrebro tilbage i 2003.
Det førte så til, at der i lovgivningen blev givet mulighed for, at der i førstegangstilfælde kunne idømmes en fængselsstraf på op til 2 år, og udgangspunktet blev, at man fik 7 dages fængsel og under særlige omstændigheder en bøde i stedet for.
Der skete jo også det, at der var forskellige fortolkninger af, hvordan lovens ord og bogstav skulle forstås.
Der var fortolkningen i byretten og efterfølgende landsretten og til sidst også de to domme ved Højesteret, som også er omtalt her i lovforslaget, og som førte til, at Rigsadvokaten meldte en anden forståelse af praksis i lovgivningen ud til anklagemyndigheden.
Vi er sådan set ganske tilfredse med de to domme, der faldt i Højesteret, som jo fastslog det, vi har sagt i den oprindelige lovgivning, nemlig at det at bære kniv i nattelivet og andre steder, hvor det er til fare for andre, skal straffes hårdt og også med fængselsstraf.
Men selvfølgelig skal man ikke i større omfang, end det er absolut nødvendigt, kriminalisere ganske almindelige mennesker og sætte dem i fængsel, hvis de f.eks. på vej til et ærinde kører forbi en bager med en køkkenkniv.
Det fik Højesteret så slået fast.
Når vi læser lovforslaget, må vi sige, at det er Venstres opfattelse, at det meget har karakter af symbollovgivning.
Vi stiller os tvivlende over for, hvor stor en forskel det her i virkeligheden vil gøre, når vi sammenligner den nugældende retspraksis, som Højesteret har slået fast, og så den retspraksis, der kommer til at gælde, hvis eller rettere når det her lovforslag bliver vedtaget, qua at der er en politisk aftale mellem regeringspartierne og Liberal Alliance.
Men vi stiller os altså tvivlende over for, hvor stor betydning det her i virkeligheden får.
Det vil vi følge i den udvalgsbehandling, som kommer.
Man må jo også sige, at det er et meget begrænset lovforslag.
Man ændrer heller ikke på spørgsmålet om, hvad der bliver kriminaliseret.
Der er jo en hel del knivoverfald, der bliver begået med lovlige knive, det er to tredjedele af overfaldene, tror jeg at en undersøgelse fra Syd- og Sønderjyllands Politi fra nogle år tilbage viste.
Men vi er sådan set af den opfattelse, at hvis man skulle tage fat på problemstillingen igen, så skulle man kigge lidt bredere på det og ikke blot lave de her symbolske ændringer, som regeringspartierne og Liberal Alliance nu lægger op til.
Så med den argumentation, altså ud fra den opfattelse, at det her i virkeligheden ikke ændrer på retspraksis, og at det, hvis det gør, så er i et meget begrænset omfang, kan vi ikke støtte det lovforslag, som ligger.